<classify> WAZIRI Mkuu, Kassim Majaliwa ametaka ifikapo Desemba mwaka huu awe amepata taarifa za mchakato wa vazi gani litakalopitishwa na wananchi na taasisi kuwa vazi rasmi la Taifa.Ametoa rai kwa wadau wa utalii kwa kila mmoja ashiriki katika Tamasha la Urithi nchini ikiwemo kuongeza idadi ya watalii kutoka milioni moja hadi kufikia milioni mbili ifikapo mwaka 2020.Akifunga Tamasha la Urithi lililofanyika jijini Arusha kwa siku sita na Wilaya ya Karatu, Waziri Mkuu alisema jana jijini hapa kuwa kwa sasa Tanzania ina vazi moja tu la utamaduni la Wamasai na ni vyema sasa kila kabila likatoa vazi lake ili liingizwe rasmi katika vazi la asili la kiutamaduni wa Mtanzania.Amesema vazi la Taifa ni mchakato ulioendeshwa kwa muda mrefu, hivyo anataka Desemba mwaka huu mchakato huo uwe umekamilika ili Tanzania ijue ni vazi gani litatumika kuandaa vazi la kitaifa.Alitoa rai kwa Wizara za Habari za Zanzibar na Tanzania Bara kuhimiza tamasha la hilo kufanyika na kila mikoa kwa kutenga bajeti za tamasha hilo ili kila mkoa ushiriki.Mkoa wa Lindi utaadhimisha tamasha hilo Oktoba 26, mwaka huu. Nina imani maonesho haya yataleta tija. Natoa rai Wizara ya Ardhi na Wizara ya Utalii kuhakikisha wanatenga eneo la utamaduni Mkoa wa Dodoma, amesema Majaliwa Uwanja wa Shekhe Amri Abeid.Pia alitoa rai kwa vijana kujiandaa kuhakikisha tamaduni za utalii zinaenziwa ikiwemo wajasiriamali kutangaza bidhaa zao na kutoa rai kwa wakurugenzi wa manispaa na majiji kutengeneza ajira kwa vijana.Aliwataka kinamama kuenzi vipodozi vya asili badala ya kutumia vipodozi vya kisasa kutunza ngozi.Alisema tamasha hilo linaleta umoja zaidi na wizara hizo ziratibu ili liwe lenye tija zaidi. Aliwashukuru wadau wa utalii kwa kutangaza vivutio vya utalii.Naibu Waziri wa Maliasili na Utalii, Japhet Hasunga alisema Tanzania ina vivutio vingi na baadhi ya vivutio katika Kanda ya Kaskazini ni Mlima Kilimanjaro na Mlima Meru pamoja na misigano, wanyamapori, masalia ya kale, fukwe na maziwa mbalimbali pamoja na hifadhi za Taifa.Alivitaja vivutio vingine kuwa ni Daraja la Umoja lililopo mpakani mwa Tanzania na Msumbiji, Makumbusho ya Chifu Mkwawa mkoani Iringa na Hifadhi ya Maua iliyopo Kitulo mkoani Mbeya.Alisema Watanzania wengi hawajatambua vivutio vya utalii nchini ikiwemo Kilimatinde ambako kuna historia ya watumwa kupita eneo hilo kwa ajili ya kwenda maeneo mbalimbali katika historia ya utumwa.Alisema itaanzishwa studio ambayo itaelezea vivutio vya utalii kupitia chaneli ya utalii, ambayo hivi sasa wapo hatua za mwisho za maandalizi na Desemba mwaka huu itazinduliwa dunia ifahamu vivutio hivyo.Pia alisema watoa huduma za utalii watasajiliwa ili watambulike. Tamasha hilo la urithi ni mawazo yaliyoibuliwa na wizara hiyo katika kukuza na kudumisha mila na desturi.Alisema awali tamasha hilo lilizinduliwa mkoani Dodoma na baadaye Zanzibar, Dar es Salaam kisha limekuja kufanyika Arusha na Wilaya ya Karatu kwa ajili ya kuhakikisha vikundi mbalimbali vinashiriki.Aliwaomba Watanzania kuhakikisha malikale na maliasili zilizopo ni za Watanzania wenyewe hivyo ni vyema wakatembelea vivutio hivyo ili kudumisha mila na tamaduni zilizopo katika mikoa mbalimbali.Naibu wa Habari, Utalii, Utamaduni na Michezo wa Serikali ya Mapinduzi Zanzibar, Bichumu Kombo Khamis amesema lengo la tamasha hilo ni kuenzi na kuhamasisha mila, lugha na desturi za Watanzania.Alisema kwa Zanzibar, kutafanyika tamasha kubwa la utalii na kuwakaribisha Watanzania wote kutembelea fukwe zilizopo Zanzibar na kuenzi mila na tamaduni zao.Waziri wa Habari, Utamaduni, Sanaa na Michezo, Dk Harrison Mwakyembe alisema tamasha hilo ni sehemu ya Ilani ya Uchaguzi ya Chama Cha Mapinduzi CCM inayotaka kudumisha mila na tamaduni za Watanzania.Alisema Tanzania ni kati ya nchi 10 zenye vivutio vingi vya utalii na vivutio vya utalii wa kitamaduni, ni nchi ya 80 na aliipongeza Wizara ya Maliasili na Utalii kwa kuenzi utamaduni wa vivutio vya utalii wa asili.Alisema mwakani Tamasha la Utamaduni na Sanaa kwa Jumuiya ya Afrika Mashariki EAC, litafanyika jijini Dar es Salaam.Msanii Mrisho Mpoto aliimba nyimbo mbalimbali za kuhamasisha utamaduni huku akisema huwezi kutoka kwako bila kukanyaga lami, Kiswahili ni tajiri na kinawafanya watu kusikiliza pamoja na mataifa kujua kuwa Kiswahili ni lugha ya Watanzania.Mkuu wa Mkoa wa Arusha, Mrisho Gambo alisema Mkoa wa Arusha ni kitovu cha utalii ndio maana asilimia 80 ya watalii hufika nchini na kutembelea vivutio vya utalii vilivyopo huko na sehemu nyingine.Alisema Arusha ni mahali salama ndio maana tamasha hilo linafanyika hapo na kuwa maonesho hayo yamefana kwa vyakula vya asili, michezo ya bao na ngoma za utamaduni kutoka makabila mbalimbali.Alisema jithada zinafanyika katika kuboresha huduma za utalii na Mkoa wa Arusha unajipanga kuhakikisha unaongeza nguvu katika kuhakikisha wananchi wanashiriki kutembelea vivutio vya utalii.Alimshukuru Rais John Magufuli kwa kuongoza nchi na kutatua kero mbalimbali za wananchi wa Tanzania na wao kama wasaidizi wake wapo tayari kutekeleza maagizo yake na kutatua kero zao.Awali, Mbunge wa Longido, Dk Stephen Kiruswa alisema muacha mila ni mtumwa hivyo wao wanajivunia tamasha hilo.Alisema ingawa wilayani kwake kuna shida kubwa ya maji, lakini wanaishukuru serikali kwa mradi mkubwa wa maji ambao utatatua kero ya wananchi wa wilaya hiyo.Mbunge wa Viti Maalumu, Catherine Magige alimpongeza Rais Magufuli kwa kukubali tamasha hilo kufanyika mikoa mbalimbali na serikali kwa kuthamini madini kwa kuweka ukuta Mirerani, Simanjiro.  <topic>: kitaifa 